Lyk in kattebak: Man kán verhoor word, lui verslag | Netwerk24
Deur Hanti Otto 07 Mei 2020 14:17
Daar is geen psigiatriese rede hoekom een van die beskuldigdes wat glo 'n man vermoor en sy lyk in 'n kattebak gesit het, nié verhoor kan word nie.
Die Weskoppies- psigiatriese hospitaal in Pretoria het Donderdag in 'n verslag wat by die streekhof in Cullinan ingedien is, gesê André Oosthuizen is in 'n evalueringstyd van 30 dae klinies getoets en sy algemene optrede is waargeneem.
"Daar is geen psigiatriese diagnose nie. Daar is geen geestelike versteuring of intellektuele gestremdheid wat sy vermoë om 'n hofsaak te volg en tot sy verdediging by te dra, beïnvloed nie," lui die verslag.
Daar is ook niks wat tydens die beweerde misdryf sy vermoë om tussen reg en verkeerd te kon onderskei, sou kon beïnvloed nie.
Oosthuizen is in Februarie, kort voordat die verhoor teen hom en sy vriend, Wouter Welhellem Beyneveldt, sou begin, vir psigiatriese waarneming gestuur omdat hy beweer het dat hy nie kan onthou wat tydens die voorval gebeur het nie en dat hy "uit-blank".
Noudat daar bevind is dat hy wel verhoor kan word, is die saak teen hom en Beyneveldt Donderdag uitgestel om weer 'n verhoordatum te bepaal.
André Oosthuizen Foto: Facebook
Hulle word aangekla van die moord op Craig Stephens (53), diefstal van sy motor en regsverydeling deur sy lyk van die misdaadtoneel te verwyder en dit te wou versteek.
Stephens se voos geslaande en vasgebinde lyk is op 20 Mei 2018 deur 'n insleepdiens en die Tshwane-metropolisie in die bagasieruim van sy eie motor gevind waar dit in Sefako Makgatho-rylaan, Montanapark, gestaan het – net daar waar dit teen 'n paal gebots het.
Die enjin het nog geluier toe die motor gevind is.
Die kattebak is oopgemaak en Stephens se lyk, met kouse in sy mond gedruk, is daarin gevind.
Luidens die nadoodse verslag word die oorsaak van sy dood aangedui as verwurging, vermoedelik gepaardgaande met versmoring/verstikking.
Oosthuizen en Beyneveldt is binne ure vasgetrek.
In hul borgtogaansoek destyds het die hof gehoor dat hulle en Stephens in 'n informele nedersetting in Kameeldrift, noordoos van Pretoria, gebly het.
Beyneveldt het soms 'n woonwa met Stephens gedeel. Oosthuizen het in 'n woonwa langsaan gebly.
'n Buurvrou het glo die aand van 19 Mei 2018 'n struweling in Stephens se woonwa gehoor.
Die volgende dag om 06:00 het sy albei die beskuldigdes uit die oorledene se woonwa sien kom en met Stephens se motor wegry.
Oosthuizen het bestuur.
Ongeveer 'n uur later is die verlate motor gevind.
Dit blyk dat die moordenaars in hul haas om van die lyk ontslae te raak, te vinnig in 'n glybaan ingedraai en beheer oor die motor verloor het.